റാന്നിയില് അവിശ്വാസ പ്രമേയം ചര്ച്ചക്കെടുത്തില്ല റാന്നി : റാന്നി ഗ്രാമ പഞ്ചായത്ത് പ്രസിഡന്റിനെതിരെ ഇന്നലെ നടക്കേണ്ടിയിരുന്ന അവിശ്വാസ പ്രമേയം ക്വോറം തികയാഞ്ഞതിനാല് നടന്നില്ല. ക്വോറം തികയാന് ഏഴ് അംഗങ്ങളുടെ പിന്തുണ വേണമെന്നിരിക്കെ നാല് കോണ്ഗ്രസ് അംഗങ്ങളും ഒരു സ്വതന്ത്രനും അടക്കം അഞ്ച് അംഗങ്ങള് മാത്രമാണ് വോട്ടുചെയ്യാനെത്തിയത്. പഞ്ചായത്ത് പ്രസിഡന്റ് ശോഭാ ചാര്ലി ഉള്പ്പെടെ 5 ഇടതു പക്ഷം അംഗങ്ങളും രണ്ട് ബി.ജെ.പി അംഗങ്ങളും അവിശ്വാസ പ്രമേയം അവതരിപ്പിക്കാനുള്ള യോഗത്തില് പങ്കെടുത്തില്ല. ഇപ്പോള് ഇടതു പക്ഷത്തായ കേരള കോണ്ഗ്രസ് ജോസ് കെ.മാണി ഗ്രൂപ്പുകാരിയായ ശോഭാ ചാര്ലിക്കെതിരെ യു.ഡി.എഫ് ലെ നാല് അംഗങ്ങളും ഒരു സ്വതന്ത്രനും ഒപ്പിട്ട അവിശ്വാസ പ്രമേയ നോട്ടീസാണ് റാന്നി ബി.ഡി.ഒ ക്ക് നല്കിയത്. പഞ്ചായത്ത് വൈസ് പ്രസിഡന്റ് സിന്ധു സഞ്ജയന് , മിനി തോമസ്, മിനു ഷാജി, പ്രസന്നകുമാരി , സ്വതന്ത്രാഗങ്ങളായ കെ.ആര് പ്രകാശ് എന്നിവരാണ് ഇതില് ഒപ്പിട്ടത്. ഇതിനിടെ ജോസഫ് വിഭാഗത്തിലെ ഒരംഗം വിപ്പ് കൈപ്പറ്റാതെ വന്നതോടെ അംഗത്തിന്റെ വീടിന്റെ ഭിത്തിയില് വിപ്പ് ഒട്ടിച്ചതടക്കമുള്ള വിവാദങ്ങളും ഉണ്ടായി. 13 അംഗ പഞ്ചായത്തില് യു.ഡി.എഫ് 5, എല്.ഡി. എഫ് 5, ബി.ജെ.പി 2, സ്വതന്ത്രന് 1 എന്നിങ്ങനെയാണ് കക്ഷിനില. ബി.ജെ.പിയിലെ രണ്ട് അംഗങ്ങളുടേതടക്കം പിന്തുണ അവിശ്വാസ പ്രമേയത്തിന് ലഭിക്കുമെന്നായിരുന്നു യു.ഡി.എഫ് പ്രതീക്ഷ. എന്നാല് അംഗങ്ങള് വിട്ടു നിന്നതോടെ പ്രമേയം പരാജയപ്പെടുകയായിരുന്നു. കഴിഞ്ഞ തവണ സ്വതന്ത്രനായി വിജയിച്ച കെ.ആര്. പ്രകാശന് പ്രസിഡന്റ് സ്ഥാനം നല്കാനുള്ള നീക്കത്തെ തടഞ്ഞായിരുന്നു ബി.ജെ.പിയുടെ കഴിഞ്ഞ തവണത്തെ പിന്തുണ നല്കല്. അങ്ങനെയാണ് എല്.ഡി.എഫ്, ബി.ജെ.പി പിന്തുണയോടെ മാണി ഗ്രൂപ്പിലെ ശോഭാ ചാര്ലി പ്രസിഡന്റായത്. പഞ്ചായത്തു ഭരണത്തിന് വേണ്ടിയും പ്രസിഡന്റ് സ്ഥാനത്തിന് വേണ്ടിയും വന് കരുനീക്കങ്ങളാണ് നടക്കുന്നത്.